
AVIZ

asupra propunerii legislative pentru modificarea şi completarea Legii nr.84(r2) din 24/07/1995, Legea învăţământului, Republicată în Monitorul Oficial, Partea I nr.606 din 10/12/1999
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.84(r2) din 24/07/1995, Legea învăţământului, Republicată în Monitorul Oficial, Partea I nr.606 din 10/12/1999,  trimisă cu adresa nr. Pl.x. 190 din 2 aprilie 2007, înregistrată  cu  nr.31/356 din 3 aprilie 2007.

În conformitate cu prevederile art. 75 alin. (1) din Constituţia României, republicată, şi ale art. 92, alin. (8), pct. 2 din Regulamentul Camerei Deputaţilor, cu modificările şi completările ulterioare, republicat, Camera Deputaţilor este prima Cameră sesizată. 

Potrivit prevederilor art.61 din Regulamentul Camerei Deputaţilor, repubicat, Comisia a dezbătut proiectul de lege supus avizării,  în şedinţa din 11 aprilie 2007.  

Membrii comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ,  cu observaţii şi propuneri, transmis cu adresa nr. 298/05.03.2007, precum şi punctul de vedere al Guvernului, transmis cu adresa nr. 641 din 16.03.2007,  prin care acesta nu susţine iniţiativa legislativă mai sus menţionată.
În cadrul dezbaterilor, membrii Comisiei au apreciat că textul propunerii legislative contravine prevederilor art.32 din Constituţie referitoare la Dreptul la învăţătură. Astfel, primul alineat al acestui articol din legea fundamentală stabileşte că „Dreptul la învăţătură este asigurat prin învăţământul general obligatoriu, prin învăţământul liceal şi prin cel profesional, prin învăţământul superior, precum şi prin alte forme de instrucţie şi de perfecţionare”, iar la alin.(3) se prevede că „Dreptul persoanelor aparţinând minorităţilor naţionale de a învăţa limba lor maternă şi dreptul de a putea fi instruite în această limbă sunt garantate; modalităţile de exercitare a acestor drepturi se stabilesc prin lege”. 
Totodată, s-a subliniat şi faptul că la alin. (2) al art. 4, din Constituţia României, republicată,  referitor la Unitatea poporului şi egalitatea între cetăţeni  se stipulează că  „România este patria comună şi indivizibilă a tuturor cetăţenilor săi, fără deosebire de rasă, de naţionalitate, de origine etnică, de limbă, de religie, de sex, de opinie, de apartenenţă politică, de avere sau de origine socială”. 
De asemenea, membrii Comisiei au subliniat că textul alin. (1) al art. 6 din Constituţia României, republicată, statuează Dreptul la identitate  al minorităţilor naţionale.
În urma dezbaterilor, Comisia a hotărât, cu unanimitate de voturi, avizarea negativă a iniţiativei legislative. 

În raport de obiectul şi conţinutul său, propunerea legislativă face parte din categoria legilor organice.

